Polazeći od statusa Republike Srpske potvrđene Opštim okvirnim sporazumom za mir u Bosni i Hercegovini (Dejtonski sporazum) kao potpisnice svih njegovih aneksa,

Imajući u vidu da je u Bosni i Hercegovini vođen jedan od tragičnih sukoba u regionu što je rezultiralo i posebnim Aneksom 1 B Dejtonskog sporazuma pod nazivom Sporazum o regionalnoj stabilizaciji,

Nastavljajući poziciju strane učesnice u zaključenju Dogovorenih osnovnih principa (Ženevski principi) od 8. septembra 1995. godine i Nastavka dogovorenih osnovnih principa (Njujorški principi) od 26. septembra 1995. godine kao temelja Dejtonskog sporazuma,

Potvrđujući opredjeljenje za dosljedno poštovanje obaveze provođenja Dejtonskog sporazuma u skladu sa Sporazumom od 29. avgusta 1995. godine kojim je Republika Srpska ovlastila Saveznu Republiku Jugoslaviju čija prava i obaveze sada ima Republika Srbija, da u ime Republike Srpske potpiše mirovni sporazum,

Prihvatajući tumačenje Evropske komisije za demokratiju putem prava (Venecijanske komisije) dato pod brojem 337/2005 od 10/11. juna 2005. godine, po kome se Bečka konvencija o pravu međunarodnih ugovora odnosi i na entitete u Bosni i Hercegovini i anekse Dejtonskog sporazuma,

Imajući u vidu Sporazum o uspostavljanju specijalnih paralelnih odnosa između Republike Srpske i Republike Srbije od 26.septembra 2006. godine koji je zaključen u skladu sa članom 3. tačka 2 a Ustava Bosne i Hercegovine,

Potvrđujući stav Narodne skupštine Republike Srpske o demilitarizaciji Bosne i Hercegovine kao strateškom rješenju za poslijeratnu situaciju,

Narodna skupština Republike Srpske, na osnovu člana 68. i 70. Ustava Republike Srpske, čl. 182. i 184. Poslovnika Narodne skupštine Republike Srpske („Službeni glasnik Republike Srpske“, broj 31/11 i 34/17), Narodna skupština Republike Srpske na Dvadeset drugoj sjednici održanoj 18. oktobra 2017. godine, donijela je sljedeću

**REZOLUCIJU**

**O ZAŠTITI USTAVNOG PORETKA I PROGLAŠENjU VOJNE NEUTRALNOSTI REPUBLIKE SRPSKE**

Republika Srpska je trajno opredjeljena za poštovanje ustavnog poretka Bosne i Hercegovine nastale međunarodnim ugovorom uz garancije velikih sila i potpise Srbije i Hrvatske. Dejtonski sporazum je dio međunarodnog prava i njegovi aneksi kao provedbeni sporazumi mogu se mijenjati samo uz sporazume strana – Republike Srpske i Federacije BiH.

2.

Po Ustavu Republika Srpska je jedinstven i nedjeljiv ustavnopravni entitet u sastavu Bosne i Hercegovine, samostalno obavlja svoje ustavotvorne, zakonodavne, izvršne i sudske funkcije koje nisu izričito Aneksom 4. – Ustavom BiH, dodijeljene institucijama Bosne i Hercegovine.

3.

Teritorija Republike Srpske je jedinstvena, nedjeljiva i neotuđiva u skladu sa članom 3. Dejtonskog sporazuma i Aneksom 2. Dejtonskog sporazuma pod nazivom Sporazumom o graničnoj liniji između entiteta i odnosnim pitanjima. Teritorija Republike Srpske u procentu 49% i 51% teritorije Federacije su neotuđivo pravo u okviru međunarodno priznatih granica Bosne i Hercegovine. To potvrđuje i Arbitražna odluka kojom je uspostavljen Brčko-distrikt Bosne i Hercegovine kao suvlasništvo (kondominijum) oba entiteta, bez uspostavljanja teritorije Bosne i Hercegovine.

4.

Teritorija Republike Srpske ne može biti otuđena na bilo koji način mimo Ustava i zakona, niti joj se može utvrditi i upisati drugo svojstvo. Svaki pokušaj uskraćivanja svih suverenih prava nad teritorijom Republike Srpske smatraće se kršenjem ustavnog poretka i međunarodnog prava i neće proizvoditi pravno dejstvo.

5.

Republika Srpska je opredjeljena da svaki budući status koordiniše sa Republikom Srbijom kao potpisnicom Dejtonskog sporazuma. U skladu s tim Narodna skupština Republike Srpske donosi odluku o proglašavanju vojne neutralnosti Republike Srpske u odnosu na postojeće vojne saveze do eventualnog raspisivanja referenduma u Republici Srpskoj na kome bi se donijela konačna odluka o tom pitanju.

6.

Narodna skupština utvrđuje obavezu svih organa i institucija Republike Srpske na provođenje ove Rezolucije, primjenjujući ustavne nadležnosti Republike. Svako suprotno postupanje biće sankcionisano u skladu sa zakonom.

7.

Narodna skupština obavezuje na poštovanje ove Rezolucije i sve predstavnike iz Republike Srpske u zajedničkim institucijama Bosne i Hercegovine, jer su birani u Republici Srpskoj koja je po ustavu i zakonu izborna jedinica. Obaveza se odnosi i na predstavnike iz Republike Srpske u međunarodnim organizacijama i forumima.

8.

Narodna skupština obavezuje Vladu i sve druge organe i institucije da obavještavaju Narodnu skupštinu o aktivnostima koje preduzimaju na sprečavanju pokušaja kršenja Dejtonskog sporazuma i Ustava Republike.

9.

Prethodno doneseni akti Narodne skupštine Republike Srpske koji se odnose na punopravno članstvo u vojnim savezima, prestaju da važe.

Broj: 02/1-021-1094/17 PREDSJEDNIK

Datum: 18. oktobar 2017. godine NARODNE SKUPŠTINE

***Nedeljko Čubrilović***